钦定古今图书集成/明伦汇编/家范典/第040卷 > 《诫子书》晋·羊祜
## 钦定古今图书集成/明伦汇编/家范典/第040卷 > 《诫子书》晋·羊祜

“吾少受先君之教，能言之年便召以典文，年九岁便
诲以《诗》《书》，然尚犹无乡人之称，无清异之名。今之职
位，谬恩之加耳，非吾力所能致也。吾不如先君远矣，
汝等复不如吾谘度弘伟，恐汝兄弟未之能奇异独
达，察汝等将无分也。恭为德首，慎为行基。愿汝等言
则忠信，行则笃敬，无口许人以财，无传不经之语，无”
听毁誉之语。闻人之过，耳可得受，口不得宣，思而后
动。若言行无信，身受大谤，自入刑论，岂复惜汝？耻及
祖考。思乃父言，纂乃父教，各讽诵之。

考步吉凶之变，而不能自见其祸，更为姚平所诫，此
道之难知也。省尔之才不及于房，而吾之言过于平
矣。昔正考父三命滋恭，晏平仲久而敬之，曾颜之徒，
有若无，实若虚也。况尔析薪之智，欲弹射世俗，身为
谤先，恐祸并集，使吾怀朝夕之忧，为范武子所叹，亦
非汝之美也。若朝益暮习，先人后己，恂恂如也，则吾
闻音而识其曲，食旨而知其甘，永终吾馀年矣，复何
恨哉！古人有言：“思不出其位。”尔其念之。